Broj: 711-I-847-M-74/22-02-21

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Tomislava Bogdanovića,** **vršitelja dužnosti ravnatelja** **Javne ustanove PARK PRIRODE KOPAČKI RIT,** za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

1. **Tomislav Bogdanović povodom obavljanja funkcije vršitelja dužnosti ravnatelja Javne ustanove PARK PRIRODE KOPAČKI RIT** **je obveznik iz članka 3. stavka 1. podstavka 61. ZSSI/21-a te je dužan podnijeti imovinsku karticu.**
2. **Ukoliko bi obveznik poduzeo radnje kojima bi u primjerenom roku nakon stupanja ZSSI/21-a na snagu razriješio okolnost obnašanja dužnosti iz točke I. izreke, na njega se ne bi primjenjivale odredbe navedenog Zakona.**

Obrazloženje

Zahtjev za davanjem mišljenja Povjerenstva podnio je Tomislava Bogdanović, vršitelj dužnosti ravnatelja Javne ustanove PARK PRIRODE KOPAČKI RIT. U knjigama ulazne pošte Povjerenstva zahtjev je zaprimljen 11. veljače 2022. pod poslovnim brojem 711-U-2718-M-74/22-01-5, povodom kojeg se vodi predmet broj P-74/22.

Člankom 3. stavkom 1. podstavkom 61. ZSSI-a propisano je da ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a. Stoga je i obveznik Tomislav Bogdanović povodom obnašanja dužnosti vršitelja dužnosti ravnatelja Javne ustanove PARK PRIRODE KOPAČKI RIT, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je dana 10. studenog 2017. rješenjem Ministarstva zaštite okoliša i energetike (KLASA:UP/l-112-02/17-01/87, URBROJ:517-04-17-1) imenovan ravnateljem Javne ustanove PARK PRIRODE KOPAČKI RIT. Nakon isteka mandata 11. studenog 2021. odlukom Ministarstva gospodarstva i održivog razvoja (KLASA:011-01/21-01/788, URBROJ:517-14-21-1), koju dostavlja u privitku, imenovan je vršiteljem dužnosti ravnatelja Javne ustanove PARK PRIRODE KOPAČKI RIT.

Nadalje obveznik navodi kako je 25. prosinca 2021. stupio na snagu novi Zakon o sprječavanju sukoba interesa ( NN br.143/21) u kojem je točkom 61. člankom 3. definirano da su obveznici navedenog Zakona i ravnatelji javnih ustanova za upravljanje nacionalnim parkovima i parkovima prirode i /ili drugih zaštićenih područja, slijedom čega su ravnatelji parkova prirode u obvezi podnošenja imovinske kartice.

Zaključno obveznik traži mišljenje Povjerenstva treba li kao vršitelj dužnosti ravnatelja podnositi imovinsku karticu.

Uvidom u podatke nadležnog sudskog registra, utvrđeno je da je Republika Hrvatska jedini osnivač Javne ustanove PARK PRIRODE KOPAČKI RIT u kojem Tomislav Bogdanović obavljala funkciju vršitelja dužnosti ravnatelja temeljem odluke od 11. studenog 2021.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Prvenstveno se utvrđuje da je Povjerenstvo na 159. sjednici održanoj 16. veljače 2022. razmatralo predmetni zahtjev Tomislava Bogdanovića.

Nakon zaprimanja većeg broja identičnih zahtjeva za mišljenjem drugih vršitelja dužnosti ravnatelja ustanova, čiji ravnatelji u trenutku imenovanja, odnosno izbora nisu bili obveznici, već su to postali tijekom obnašanja dužnosti, u svrhu ujednačavanja prakse te određivanja kriterija kada se zatečeni obnašatelji dužnosti smatraju obveznicima, ponovno se pristupilo razmatranju svih zaprimljenih mišljenja u takvim situacijama.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Sukladno navedenom, Povjerenstvo zaključuje da je vršitelj dužnosti ravnatelja ustanove zakonski obveznik u smislu odredbe članka 3. stavka 1. podstavka 61. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja ustanove koja upravlja parkom prirode primjenjuju odredbe tog Zakona.

Međutim, Tomislav Bogdanović u trenutku imenovanja na dužnost vršitelja dužnosti ravnateljaJavne ustanove PARK PRIRODE KOPAČKI RIT nije bio obveznik, već je to postao 25. prosinca 2021., kada je stupio na snagu ZSSI/21, kojim je proširen krug obveznika tako da obuhvaća i ravnatelje parkova prirode.

Stoga se u trenutku prihvaćanja imenovanja na ovu dužnost na njega nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogao znati ili imati razumno očekivanje da će postati obveznik, slijedom čega nije ni pristao da ga obvezuju odredbe ZSSI/21-a.

S tim u vezi, ukoliko bi obveznik poduzeo radnje kojima bi u primjerenom roku nakon stupanja ZSSI/21-a na snagu razriješio okolnost obnašanja navedene dužnosti (npr. podnošenje ostavke, neprijavljivanje na javni natječaj za izbor ravnatelja ustanove u redovnoj proceduri i dr.), na njega se povodom obnašanja iste ne bi primjenjivale odredbe navedenog Zakona te ne bi bio dužan podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Tomislav Bogdanović, putem mail adrese
2. Objava na internetskoj stranici Povjerenstva
3. Pismohrana